Bloem-tronk weer normaal ná onlusteArgieffoto Die situasie by die Mangaung-gevangenis is weer kalm en onder beheer. Nagenoeg 311 tronkbewaarderes, van ŉ private veiligheidsmaatskappy, by die tronk se maksimumsekuriteit-afdeling is sedert verlede Donderdag op ŉ onbeskermde staking. “Die gevangenis se bestuur moes mannekrag van buite die stad ontbied om die situasie te beredder,” het Andy Baker, hoof van die veiligheidsmaatskappy G4S Africa, gesê. “Ons het genoeg hulpbronne van regoor Suid-Afrika wat ons kan gebruik. Ons het nagenoeg 13 500 voltydse veiligheidsbeamptes in die land,” Onluste het Maandagaand in sommige dele van die gevangenis uitgebreek, en die bewaarders aan diens moet bontstaan om dit onder beheer te kry. “Ons het ‘n uitsonderlike reaksiespan vir sulke situasies en die oproer is binne 30 minute onder beheer gebring,” het Baker gesê. Die gevangenes het komberse aan die brand gesteek, toilette gebreek en sowat 40 porseleinwasbakke beskadig om as wapens te gebruik. Een gevangene is in die onluste beseer en moes na ŉ hospitaal geneem word. Die onluste was teen 19:00 onder beheer. Die staking duur voort en Baker het gesê die moontlikheid bestaan dat die stakers hul werk kan verloor. Die stakers staak oor loongeskille en weens ŉ kollega wat afgedank is omdat hy met die onderhandelinge ingemeng het en sy kollegas oproerig gemaak het. Lees meer hier.